# Bécsi kapu tér

### A Wikipédiából, a szabad lexikonból.

A győri Bécsi kapu tér

A Bécsi kapu tér Győr történelmi belvárosának egyik legjelentősebb tere, Magyarország legszebb barokk tereinek egyike. A történelmi belváros nyugati kapuja, ide vezet a Rába kettős híd a Rába és Rábca közt elterülő Sziget és Újváros városrészek felől. A város legrégibb tereinek egyike. A szabálytalan alakú tér a XIX. század közepe óta nyugatról, a Rába felől nyitott. Egykor itt állt a reneszánsz stílusú Bécsi-kapu, melyen át a Rába kettős hídon nyugat felől érkező utasok érkeztek a Belvárosba.

## [szerkesztés] Látnivalók:

### [szerkesztés] Karmelita templom

A Karmelita templom

A tér déli oldalán álló bájos és szép templom Győr legjelentősebb barokk épületei közé tartozik. A templomot Witwer Márton Athanáz, karmelita építész tervezte . Sziluettje elmaradhatatlanul hozzátartozik Győr városképéhez, annak egyik jellegzetessége. Díszesen kiképzett homlokzata néz a tér felé, meredek tetőszerkezete alatt tojásdad alakú kupola rejlik, melyet az elliptikus alapra felépített falak tartanak. Tornya a szentély jobb felén áll. A homlokzaton három szoborfülke, egy ablak és korabeli vaslemez-borítású kapuszárnyakkal ellátott bejárat látható. A kapu felett a rend címere van. Az ellipszis alaprajzú templombelső igen arányos és jó kiképzésű, művészi berendezését is Witwer tervezte. Egyenes záródású szentélyében nagyméretű főoltár helyezkedik el, mintegy színpadot alkotva a templom ünnepélyes belsejében. Oltárképe Szent István és Szent Imre hódolatát mutatja be Szűz Mária előtt. Az oltárépítményt szobrok és gazdag domborművek díszitik. A templomban négy mellékoltár van, drámai hatású oltárképeit az olasz Martino Altomonte készítette. A mellékoltárok felépítménye és a gazdagon faragott szószék Richter Ferenc karmelita szobrász alkotása. Szépen faragott padjai korabeliek. A templom alatt hatalmas kripta húzódik, melynek bejárata a Loretto-kápolna előtttalálható. A templomhoz délről nagyméretű barokk rendház tartozik.

### [szerkesztés] Hab Mária szobor

A karmelita templomtól jobbra kis kápolnafülkében áll, a magyarországi barokk szobrok egyik legszebbje, Giovanni Giuliani alkotása. Az árvíz emlékére emelték, 1891-ben került ide a Radó-szigetről.

### [szerkesztés] Óratorony

A Rába kettős híd hídfőjénél található.

Kisfaludy Károly szobra háttérben az Ott-házzal

A Bécsi kapu tér közepén áll fekete gránit talapzaton Győr megye nagy szülöttének, Kisfaludy Károlynak a bronzszobra.. A teret keletről pompás barokk házsor zárja le. A 14. számú saroképületben műkődött a XVIII. század második felében az első győri kávéház.

### [szerkesztés] Ott-ház

A műemlék értékű rokokó-copf palota 1778-1782 közt épült, kétemeletes homlokzata megtéveszti a szemlélőt. Második emeleti része ugyanis hamis, a tulajdonképpeni felmagasított attika mögött csupán padlástér van. Az így megépített nagy falfelület a barokk idő pompakedvelését szerencsés művészi megoldásban fejezi ki. A kosáríves bejárati kapu felett feletti nyitott erkélyt két sima törzsű oszlop tartja, az oszlopfejezeteket copf füzér díszíti. Az erkélynek rokokó kovácsoltvas rácsa van, mögötte kagylódíszes fülke magasodik, két oldalán copf vázákkal. A fülkében az Ott-család címere található. Udvarában körbefutó függőfolyosót találunk a XIX: század első feléből.

### [szerkesztés] Altabak-ház

Az Altabak-ház

A város egyik legrégibb lakóépülete, több házból építette össze 1620-ban Altabak János kanonok. Ez az épület már a Szabadsajtó és a Király utcák , valamint a tér által bezárt területen épült fel, igen hangulatos toszkán oszlopos , árkádos udvarral. Jelenlegi alakját a XVIII. században nyerte. A térre néző díszes barokk homlokzatát a sarkokon egy-egy zárterkély dísziti. A jobb oldali erkély mellett helyezkedik el a lizénákkal körbefogott kapu, felette párkánnyal, melynek végein egy-egy barokk váza áll. Az emelti ablakok felett lizénákkal megszakított, szalagmotívumokkal megszakított stukkódísz húzódik., ugyanez ismétlődik más díszítéssel az ablakok alatti „tükör”-ben. Az épület alacsony, széles ívelésű kapualja XVII. Századi. Emeletén a helyreállítás során feltárták a beépített udvar feletti toszkán oszlopos loggia keleti felét. A Szabadsajtó utca felőli oldalhomlokzaton a XVII. Századi építkezés szemlélhető: az emeleti rész konzolokra ültetve kilép a falsíkból.

A térről lépcsősor vezet a Rába parti terecskére, ahol Szent István király bronz lovasszobra látható. Az innen induló sétány a várfalak tövében a Rába majd a Mosoni-Duna partján a Dunakapu térre vezet. A várfal mellett Bécsből származó ágyúcsövek sorakoznak.

A Király utcai torkolattól északra ,a Káptalandomb felé a tér egy kis mellékterecskével bővül, melynek közepén áll a Nimród szobor.A Király utca sarkán a Bécsi kapu tér 11. szám alatti kétemeletes, sarokerkélyes barokk lakóházra hívjuk fel a figyelmet. A XVII-XVIII. század fordulóján épült házban lakott Schrőder Gyula orvos, a magyar röntgenkutatás úttörője.

### [szerkesztés] Kőtárak

Bejárat a Sforza udvarba

A szemben lévő oldalon két barokk lakóház közé ékelve a várfal belső oldalában durván megmunkált kapukeret látható. Csaknem 16 m hosszú, 3 méter széles alagút vezet a kisméretű, de festői szépségű Sforza udvarba, ahol az Újkori Kőtár kapott helyet. Itt őrzik többek között a reneszánsz városkapuk (a Bécsi-, a Fehérvári- illetve a Dunai- vagy Vízi-kapu) maradványait és egyéb érdekes vártörténeti emlékeket.A Sforza udvarból juthatunk be a győri vár kazamatáiba , ahol az Ókori Kőtár található.A kazamatákban bemutatott római kori kőmaradványok Arrabona katonáiról, a környék bennszülötteiről, a római kori vallásról és mitológiáról adnak érdekes és tanulságos információt.

A Bécsi kapu tér északi, barokk és klasszicista stílusú házai már a Káptalandomb lejtőjére épültek.

A lap eredeti címe "http://hu.wikipedia.org../../../b/%C3%A9/c/B%C3%A9csi_kapu_t%C3%A9r.html"

Kategória: Győr utcái és terei

##### Views

- Szócikk
- Vitalap
- Aktuális változat

##### Keresés